text: Var "drab" selvmord?
  02 juni 2011 kl. 08.48
  Det er stadig uklart, hvad der præcist skete i lejligheden på Skovvejen 40 i Kolding onsdag aften. Rygterne gik hurtigt om et dobbeltdrab og senere stod det klart, at der var tale om en død dansk mand. Politiet har endnu ikke fastslået dødsårsagen, men meget tyder torsdag formiddag på, at der ikke er foregået nogen forbrydelse.
  Sydøstjyllands Politi har afsluttet undersøgelser i den lejlighed på Skovvejen, hvor der onsdag aften blev fundet en død mand af dansk herkomst. 
  De foreløbige undersøgelser tyder ikke på, at der foreligger en forbrydelse, men en obduktion af afdøde og andre undersøgelser skal nu søge at klarlægge de nærmere omstændigheder omkring dødsfaldet.
  Tidlig onsdag aften var der stor aktivitet omkring boligblokken på Skovvejen i Kolding, og rygterne var mange og gik hurtige. 
  Øjenvidner havde set en skrigende kvinde og to børn løbe ud af lejligheden og andre havde hørt to børn råbe, at deres forældre var blevet dræbt. Igen talte andre om et knivstikkeri.
  Først fredag vil det ifølge politiet stå helt klart, hvad der skete i lejligheden i Kolding.
  